Spelers praat van staak oor te veel rugby | Maroela Media
Dit volg op Australiese rugbyspelers se dreigement om te staak as die land se Superrugby-spanne verminder word.
Die voorsitter van die Engelse Rugbyspelersvereniging (RPA), Christian Day, het pas weer daarop gesinspeel dat spelers kan staak tensy hul wedstrydlas verlig word.
Dit volg op die aanvaarding van 'n wêreldwye rugbykalender en die beoogde verlenging van die Engelse seisoen.
Dié slot van Northampton en die Engelse Saxons (die land se naasbestes) het vyf maande gelede al soortgelyke geluide in die Britse media gemaak en dit nou herhaal.
Hy sê wat spelerswelsyn betref, is groot vordering met die jongste voorskrifte rakende harsingskudding gemaak, maar kwessies soos versekering, rustye en 'n beperking op die getal wedstryde wat 'n speler speel, is nog brandend.
♦ Die Aussies se staakdreigement is eintlik 'n opperste belaglikheid.
Die land se gebrek aan spelers van Superrugby-gehalte is juis die rede vir die beoogde vermindering van Australiese spanne. Nou wil hulle staak omdat dié wat hoeka nie goed genoeg is nie sonder werk gaan sit.